b'\n_START_ARTICLE_\nHovinkoia\n_START_PARAGRAPH_\nHovinkoia (230 moh.) er ei koie (ubemannet turisthytte) under DNT Ringerike som ligger p\xc3\xa5 en tange i s\xc3\xb8renden av Setertjern, s\xc3\xb8r\xc3\xb8st i Holleia, et stykke nord for V\xc3\xa6leren i Ringerike kommune, Buskerud. _NEWLINE_Hovinkoia var en av de f\xc3\xb8rste Turistforeningen f\xc3\xb8rte opp, etter Vikerkoia (1933), og det fortelles at det den 11. juli 1937 var kranselag der. Den opprinnelige koia var ei t\xc3\xb8mmerhytte av den gamle typen, med inngang p\xc3\xa5 endeveggen. Hytta hadde 2 soverom med 8 sengeplasser tilsammen. \xc2\xabGamlekoia\xc2\xbb er imidlertid demontert og flyttet til Norsk Folkemuseum p\xc3\xa5 Bygd\xc3\xb8y i Oslo._NEWLINE_DNT Ringerike har satt opp ei ny koie p\xc3\xa5 plassen, og \xc2\xabNykoia\xc2\xbb ble offisielt \xc3\xa5pnet 12. august 2018. Den er i tradisjonen tro ei enkel, men solid koie i laftet t\xc3\xb8mmer, slik \xc2\xabGamlekoia\xc2\xbb var. Hytta har enkel standard med to soverom med familiek\xc3\xb8yer. I tillegg er det sovesofa i stua. Det er ogs\xc3\xa5 et eget hunderom med bur og k\xc3\xb8yeseng der. Hunder har ikke adgang til sengene._NEWLINE_Raskeste atkomst er fra Tyristrand, cirka 2 1/2 times gange fra bussholdeplass, delvis p\xc3\xa5 vei delvis p\xc3\xa5 bl\xc3\xa5merket sti inn til koia. Man kan ogs\xc3\xa5 kj\xc3\xb8re bil eller sykle til nordenden av Svartvann, hvorfra det er cirka 500 m p\xc3\xa5 bl\xc3\xa5merket sti til koia. Veien inn til Svartvann er vanligvis br\xc3\xb8ytet vinterstid, men det er ingen merkete skil\xc3\xb8yper til koia.\n_START_SECTION_\nBooking\n_START_PARAGRAPH_\nAlle kan bruke koia, men kun medlemmer av Turistforeningen f\xc3\xa5r tilgang til n\xc3\xb8kkel. De som forh\xc3\xa5ndsbestiller har fortrinnsrett til sengeplassene p\xc3\xa5 koia. Ingen kan likevel bortvises. Koia disponeres fra kl. 14 ankomstdagen til kl. 14 avreisedagen.'